Hond ‘vir dood agtergelaat’Foto: DBV Reinet Meyer, senior inspekteur by die DBV, het gesê hulle het die hond, ŉ skaaphond-kruising, gevind waar dit met ŉ nylontou aan ŉ wasgoedpaal vasgemaak was. “Die tou was so styf om die hond se nek dat dit ŉ baie diep sny in die nek gekloof het. Die wond was septies en op sekere dele was daar maaiers sigbaar,” het Meyer gesê. DBV-werkers het die 43-jarige eienaar van die hond opgespoor en sy verweer was dat die hond kwaai is en hy hom nie kan hanteer nie. Daarom het hy hom aan die wasgoedpaal vasgebind. “Die eienaar het hierdie hond vir dood agtergelaat. Die DBV het die hond onmiddellik verwyder en na ŉ veearts geneem. Hy is tans onder baie intensiewe veeartsbehandeling,” het Meyer gesê. ŉ Klag van dieremishandeling is teen die eienaar van die hond aanhangig gemaak. “Dit is heeltemal onaanvaarbaar dat ŉ dier so moet ly wanneer daar soveel mense en organisasies is wat hulle op dierewelsyn toespits. Die eienaar het geen verskoning vir hierdie mishandeling nie.”